****

**BRODSKO - POSAVSKA ŽUPANIJA**

**UPRAVNI ODJEL ZA GOSPODARSTVO**

**I POLJOPRIVREDU**

**UPUTE ZA PRIJAVITELJE**

**uz Javni poziv za prijavu projekata/programa za dodjelu financijskih sredstava Obrtničkoj komori Brodsko-posavske županije i udruženjima obrtnika na području Brodsko-posavske županije u 2020. godini**

# CILJEVI I PRIORITETI

Opći cilj sufinanciranja projekata/programa koje organiziraju Obrtnička komora Brodsko-posavske županije i udruženja obrtnika na području Brodsko-posavske županije je stjecanje novih kompetencija znanja i vještina za podizanje razine poduzetničkih i institucionalnih znanja i vještina te jačanje konkurentskih sposobnosti poduzetnika i obrtnika, djelatnica/ika Obrtničke komore Brodsko-posavske županije i udruženja obrtnika na području Brodsko-posavske županije te djelatnica/ika ostalih javnih institucija i JLS-a s područja Brodsko-posavske županije (u daljnjem tekstu: Županija).

Cilj organiziranja interaktivnih radionica za djecu u školama, vrtićima i na manifestacijama je revitalizacija starih zanata.

Obrtnička komora Brodsko-posavske županije i udruženja obrtnika na području Županije u provođenju projekata/programa često su ograničeni neadekvatnom opremom i nedovoljnim financijskim sredstvima. Sufinanciranjem pojedinih projekata/programa unaprijedit će se usluge Obrtničke komore Brodsko-posavske županije i udruženja obrtnika na području Županije te povećati broj njihovih korisnika.

Ciljevi i očekivani rezultati prijavljenih projekata/programa moraju biti jasno definirani i mjerljivi (npr. broj poduzetnika polaznika seminara, broj djece na interaktivnim radionicima za predstavljanje starih zanata i sl.).

# PRIHVATLJIVI PRIJAVITELJI

Prihvatljivi prijavitelji su:

* Obrtnička komora Brodsko-posavske županije i
* udruženja obrtnika na području Županije.

Prihvatljivi prijavitelji mogu prijaviti projekte/programe koji sadrže sljedeće aktivnosti:

* organiziranje seminara, radionica i drugih oblika stjecanja novih kompetencija znanja i vještina za podizanje razine poduzetničkih i institucionalnih znanja i vještina te jačanja konkurentskih sposobnosti poduzetnika i obrtnika, djelatnica/ika Obrtničke komore Brodsko-posavske županije i udruženja obrtnika na području Županije te djelatnica/ika ostalih javnih institucija i JLS-a s područja Županije;
* organiziranje interaktivnih radionica za predstavljanje starih zanata.

Financijska sredstva se mogu dodijeliti i za potrebnu opremu nužnu pri organizaciji navedenih seminara, radionica i drugih oblika stjecanja novih kompetencija znanja i vještina.

Prijavu može podnijeti isključivo Obrtnička komora Brodsko-posavske županije i udruženja obrtnika na području Županije koji kumulativno ispunjavaju sljedeće uvjete:

1. organiziraju seminare, radionice i druge oblike stjecanja novih kompetencija znanja i vještina koja je namijenjena postojećim poduzetnicima i njihovim djelatnicima, djelatnicima Obrtničke komore Brodsko-posavske županije i udruženja obrtnika na području Županije te djelatnicima ostalih javnih institucija i JLS-a s područja Županije;
2. projekt/program se izvodi na području Županije;
3. voditelj/izvoditelj projekta/programa mora biti osposobljen za izvođenje pojedinog projekta/programa;
4. za pojedini seminar, radionicu mora biti iskazano zanimanje poduzetnika, djelatnika Obrtničke komore Brodsko-posavske županije i udruženja obrtnika na području Županije i djelatnika ostalih javnih institucija i JLS-a s područja Županije;
5. sufinanciraju dio troškova organiziranja seminara, radionica i drugih oblika stjecanja novih kompetencija znanja i vještina.
6. organiziraju interaktivne radionice za predstavljanje starih zanata u školama, vrtićima i na manifestacijama;
7. projekt/program se izvodi na području Županije, a u iznimnim slučajevima predstavljanja starih zanata na manifestacijama može se izvoditi i izvan područja Županije;
8. voditelj/izvoditelj projekta/programa mora biti osposobljen za izvođenje projekta/programa;
9. za interaktivne radionice mora biti iskazano zanimanje ravnatelja škola, vrtića i djece u školama i vrtićima te organizatora manifestacija;
10. sufinanciraju dio troškova organiziranja interaktivnih radionica.

Prihvatljivi prijavitelj može podnijeti prijavu za samo jedan projekt/program, za razdoblje provedbe do 12 mjeseci.

Prijave se mogu poslati za sufinanciranje projekata/programa koji će se provoditi tijekom 2020. godine.

Prijave dostavljene poslije 15.11.2020. godine neće se razmatrati. Danom zaprimanja smatra se za prijave poslane poštom datum na omotnici u kojoj je poslana prijava, a za prijave predane osobno datum zaprimanja u pisarnici.

Na Javni poziv za prijavu projekata/programa za dodjelu financijskih sredstava Obrtničkoj komori Brodsko-posavske županije i udruženjima obrtnika na području Brodsko-posavske županije u 2020. godini (u daljnjem tekstu: Javni poziv) ne može se prijaviti projekt/program kojeg sufinancira drugi upravni odjel Županije.

# PRIHVATLJIVE AKTIVNOSTI I TROŠKOVI

Prihvatljive aktivnosti su sve aktivnosti vezane uz organiziranje seminara, radionica i drugih oblika stjecanja novih kompetencija znanja i vještina za podizanje razine poduzetničkih i institucionalnih znanja i vještina te jačanja konkurentskih sposobnosti poduzetnika i obrtnika, djelatnica/ika Obrtničke komore Brodsko-posavske županije i udruženja obrtnika na području Županije te ostalih javnih institucija i JLS-a s područja Županije.

Prihvatljive aktivnosti su sve aktivnosti vezane uz organiziranje interaktivnih radionica za predstavljanje starih zanata u školama, vrtićima i na manifestacijama.

Prihvatljivi troškovi su svi troškovi za radove i usluge za pohađanje i/ili organiziranje seminara, radionica i drugih oblika stjecanja novih kompetencija znanja i vještina te za potrebnu opremu nužnu pri organizaciji navedenog, a sukladno stavkama proračuna projekta/programa.

Financijskim sredstvima mogu se sufinancirati i bit će prihvatljivi troškovi nastali u razdoblju od 01.01.2020. godine do kraja provedbe projekta/programa kako slijedi:

* stvarni troškovi koji su nužni za provođenje projekta/programa koji je predmetom dodjele financijskih sredstava;
* umjereni i opravdani troškovi;
* troškovi navedeni u ukupnom predviđenom proračunu projekta/programa.

Troškovi nastali u razdoblju od 01.01.2020. do zaključivanja ugovora prihvatljivi su za sufinanciranje sredstvima ovog Javnog poziva ukoliko su nastali u svrhu provedbe aktivnosti prijavljenog i ugovorenog projekta/programa te ukoliko su u skladu sa propisanim uvjetima Javnog poziva.

Kategorije prihvatljivih troškova:

1. ljudski resursi (naknade voditelju/ici projekta/programa odnosno izvoditeljima aktivnosti), putovanja (putni troškovi, dnevnice i troškovi smještaja za potrebe obavljanja projektnih/programskih aktivnosti);
2. oprema i roba;
3. ostali troškovi, usluge (kampanje, troškovi praćenja i vrednovanja provedbe projekta, drugi troškovi neophodni i neposredno vezani i nužni za provedbu projektnih/programskih aktivnosti i sl.).

Prilikom procjene projekta/programa, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Odobrena, a neiskorištena sredstva moraju se vratiti u Županijski proračun sukladno pisanim uputama Županije.

**Prihvatljivi izravni troškovi su:**

Pod **prihvatljivim izravnim troškovima** podrazumijevaju se troškovi koji su neposredno povezani uz provedbu pojedinih aktivnosti predloženog projekta/programa kao što su:

* troškovi organizacije seminara, radionica (pri čemu treba naznačiti vrstu i cijenu takve usluge);
* materijal za aktivnosti;
* grafičke usluge (grafička priprema, usluge tiskanja letaka, brošura, časopisa i sl.) pri čemu treba navesti vrstu i namjenu usluge, količinu, jedinične cijene;
* usluge promidžbe (televizijske i radijske prezentacije, održavanje internetskih stranica, obavijesti u tiskovinama, promidžbeni materijal i sl. (pri čemu je potrebno navesti vrstu promidžbe, trajanje i cijenu usluge);
* troškovi reprezentacije vezani uz organizaciju projektnih/programskih aktivnosti (pri čemu treba navesti svrhu, učestalost i očekivani broj sudionika i sl.);
* izdaci za troškove naknada voditeljima/izvoditeljima projekta/programa iz organizacije i/ili vanjskim suradnicima koji sudjeluju u provedbi projekta/programa (autorski honorar ili ugovor o djelu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni bruto iznos naknade;
* troškovi komunikacije (troškovi telefona, interneta i sl.) koji moraju biti specificirani;
* troškovi nabavke ili najma opreme nužne za provedbu projekta/programa koja mora biti specificirana po vrsti i iznosu;
* putni troškovi (npr. dnevnice za izvoditelja aktivnosti, ali samo ako se aktivnost izvodi izvan sjedišta organizacije);
* izdaci za prijevoz i smještaj u slučaju kada se interaktivna radionica za predstavljanje starih zanata održava izvan područja Županije (pri čemu je potrebno specificirati broj osoba, odredište, učestalost i svrhu putovanja te vrstu prijevoza, vrstu smještaja i broj noćenja);
* ostali troškovi koji su izravno vezani za provedbu aktivnosti projekta/programa.

Pod **neizravnim troškovima** podrazumijevaju se troškovi koji nisu izravno povezani s provedbom projekta/programa, ali neizravno pridonose postizanju njegovih ciljeva pri čemu i ovi troškovi trebaju biti specificirani i obrazloženi. **Prihvatljivi neizravni troškovi se odobravaju i pokrivaju u maksimalnom iznosu do 20% odobrenog iznosa financiranja iz proračuna Županije.**

**Prihvatljivi neizravni troškovi** su: energija, voda, troškovi korištenja prostora (najam, zakup), uredski materijal, sitni inventar, pošta i dr. neizravni troškovi koji doprinose postizanju ciljeva projekta/programa.

U slučaju da prihvatljivi prijavitelj djeluje u unajmljenom privatnom prostoru, prilikom prijave projekta/programa potrebno je priložiti presliku ovjerenog ugovora o najmu, a koji ne može biti sklopljen s osobama koje obnašaju određene funkcije u upravljanju organizacijom (ili s članovima njihove uže obitelji) ili sudjeluju u provedbi projekta/programa.

**Neprihvatljivi troškovi su:**

* doprinosi u naravi;
* troškovi kupnje vozila;
* troškovi uređenja poslovnog prostora;
* kupovina zemljišta ili građevina;
* plaće zaposlenika organizacije koji nisu uključeni u projekt/program;
* troškovi za naknade i prigodni darovi zaposlenih osoba u organizaciji (regres, božićnica, financijske nagrade članovima organizacije);
* troškovi koji su već pokriveni od strane drugih donatora/javnih izvora;
* troškovi promidžbe i promidžbenog materijala organizacije;
* troškovi za dugove i kamate;
* zajmovi trećim stranama;
* ostali troškovi koji nisu navedeni kao prihvatljivi.

# MAKSIMALAN IZNOS SREDSTAVA

Maksimalan iznos financijskih sredstava koji se može odobriti prihvatljivom prijavitelju za financiranje pojedinog projekta/programa u istoj kalendarskoj godini iznosi za:

* Obrtničku komoru Brodsko-posavske županije najviše 60.000,00 kuna i
* udruženja obrtnika na području Županije, svakom do najviše 60.000,00 kuna.

**Županija će sufinancirati maksimalno 90% prihvatljivih troškova po pojedinom projektu/programu.**

# TRAJANJE I LOKACIJA PROJEKTA/PROGRAMA

Sufinanciranje od strane Županije moguće je za jednogodišnje projekte/programe, ali za aktivnosti organiziranja seminara, radionica koji će se realizirati u 2020. godini.

Aktivnosti i troškovi prijavljeni za sufinanciranje u 2020. godini moraju biti jasno navedeni.

Lokacija na kojoj se provodi projekt/program mora biti na području Županije, a u slučaju predstavljanja starih zanata na manifestacijama može biti iznimno i izvan područja Županije.

# POSTUPAK DODJELE SREDSTAVA, PREGLED I OCJENJIVANJE PRIJAVA I DONOŠENJE ODLUKE O DODJELI SREDSTAVA

Postupak dodjele financijskih sredstava pokreće se i provodi temeljem Javnog poziva i kriterija propisanih Pravilnikom o financiranju programa i projekata Obrtničke komore Brodsko-posavske županije i udruženja obrtnika na području Brodsko-posavske županije u 2020. godini („Službeni vjesnik Brodsko-posavske županije, broj 2/20, u daljnjem tekstu: Pravilnik).

Odluku o raspisivanju Javnog poziva donosi Župan na prijedlog Upravnog odjela za gospodarstvo i poljoprivredu Županije.

Javni poziv provodi Upravni odjel za gospodarstvo i poljoprivredu Županije.

Tekst Javnog poziva obvezno sadrži:

* naziv tijela koje objavljuje javni poziv;
* tko su prihvatljivi prijavitelji;
* opće uvjete i kriterije za dodjelu financijskih sredstava;
* mjesto dostave, način dostave i rok za dostavu prijave;
* dokumente koji se trebaju dostaviti uz prijavu;
* kontakt podatke nadležnog upravnog tijela za eventualna pitanja;
* rok za donošenje odluke;
* način objave odluke.

Obvezni prilozi uz tekst Javnog poziva su:

* upute za prijavitelje;
* obrazci prijave projekta/programa;
* obrazac opisnog i financijskog izvještaja provedbe projekta/programa.

Prijava za dodjelu financijskih sredstava podnosi se Upravnom odjelu za gospodarstvo i poljoprivredu Županije na propisanim obrascima uz potrebnu dokumentaciju.

Prijava s cjelokupnom dokumentacijom može se poslati poštom u zatvorenoj omotnici ili osobnom dostavom u pisarnicu Županije.

Danom zaprimanja smatra se za prijave poslane poštom datum na omotnici u kojoj je poslana prijava, a za prijave predane osobno datum zaprimanja u pisarnici Županije.

Prijave podnesene izvan roka propisanog Javnim pozivom ne razmatraju se. U slučaju nepotpune prijave, Upravni odjel za gospodarstvo i poljoprivredu Županije može uputiti podnositelju prijave zahtjev za dopunu. Podnositelj je dužan dopuniti prijavu u roku od 8 (osam) dana od dana primitka zahtjeva za dopunu. U slučaju potrebe, Upravni odjel za gospodarstvo i poljoprivredu Županije može zatražiti od podnositelja prijave dostavu dodatne dokumentacije i tražiti dodatna pojašnjenja.

Postupak obrade podnesenih prijava provodi Povjerenstvo za odabir projekata/programa (u daljnjem tekstu: Povjerenstvo).

Povjerenstvo čine predsjednik i dva člana koje imenuje Župan.

U izvršavanju svoje zadaće Povjerenstvo obavlja sljedeće poslove:

* pregledava podnesene prijave i utvrđuje ispunjavanje uvjeta za odabir projekata/programa koji će se financirati;
* ocjenjuje i vrednuje podnesene prijave;
* utvrđuje Prijedlog o odobravanju financijskih sredstava za projekte/pro-grame.

Povjerenstvo prilikom pregledavanja podnesenih prijava provjerava sljedeće:

* je li prijava dostavljena na pravi Javni poziv i u zadanome roku;
* da li je zatraženi iznos sredstava unutar financijskih pragova postavljenim u Javnom pozivu;
* je li lokacija provedbe projekta ili programa prihvatljiva;
* je li prijavitelj prihvatljiv sukladno uputama za prijavitelje;
* jesu li dostavljeni, potpisani i ovjereni svi obvezni obrasci te
* jesu li ispunjeni drugi formalni uvjeti Javnog poziva.

Nakon provjere propisanih uvjeta Javnog poziva, Povjerenstvo ocjenjuje prijave temeljem obrasca za ocjenu kvalitete/vrijednosti projekta/programa prema sljedećim kriterijima:

|  |  |  |
| --- | --- | --- |
| Red.  br. | Kriteriji za ocjenu kvalitete/vrijednosti projekta/programa | Mogući broj bodova |
| 1. | Kvaliteta dosadašnjeg rada prijavitelja odnosno institucionalna sposobnost prijavitelja | 30 |
| 2. | Kvaliteta projekta/programa odnosno relevantnost projekta/programa | 30 |
| 3. | Prijavljeni/zainteresirani broj polaznika/sudionika projekta/programa | 10 |
| 4. | Proračun (troškovi) projekta/programa | 30 |
|  | Ukupni bodovi | 100 |

Prijavljeni projekt/program mora ostvariti minimalno 60 bodova kako bi mogao ostvariti pravo na sufinanciranje.

Povjerenstvo radi na sjednicama Povjerenstva koje saziva predsjednik Povjerenstva.

Prijave se obrađuje te se o njima odlučuje redoslijedom zaprimanja.

O radu Povjerenstva vodi se zapisnik.

Stručne i administrativne poslove za Povjerenstvo obavlja Upravni odjel za gospodarstvo i poljoprivredu Županije.

Nakon provedene ocjene prijava, Povjerenstvo izrađuje prijedlog o odobravanju financijskih sredstava za projekte/programe.

Odluku o odobravanju financijskih sredstava za projekate/programe donosi Župan.

U Odluci se navodi naziv korisnika, naziv programa/projekta, namjena sredstava i iznos proračunskih sredstava za sufinanciranje.

Odluka se objavljuje na službenim mrežnim stranicama Županije u roku od 15 (petnaest) dana od dana donošenja odluke o odobravanju financijskih sredstava za projekte/programe.

Po donošenju Odluke o odobravanju financijskih sredstava za projekte/programe, Upravni odjel za gospodarstvo i poljoprivredu Županije obavještava podnositelja prijave o iznosu odobrenih financijskih sredstava.

S prijaviteljima kojima su odobrena financijska sredstva Županija će potpisati ugovor o odobravanju financijskih sredstava za projekte/programe u roku od 30 dana od dana donošenja odluke o odobravanju financijskih sredstava za projekte/programe.

Upravni odjel za gospodarstvo i poljoprivredu Županije vodi evidenciju dodijeljenih financijskih sredstava po korisnicima i namjenama za koje su odobrena sredstva.

Korisniku dosadašnjih dodijeljenih financijskih sredstava Županije, Obrtničkoj komori Brodsko-posavske županije i udruženjima obrtnika na području Županije, nova se financijska sredstva mogu odobriti isključivo ako je dostavljen izvještaj iz kojeg je vidljivo da su prethodno dodijeljena financijska sredstva utrošena namjenski.

# NAČIN ISPLATE SREDSTAVA

Odobrena financijska sredstva doznačuju se na IBAN korisnika sredstava, a isplaćuju se jednokratno (u roku od 30 dana od dana potpisivanja ugovora) ili isplatom u dva obroka tijekom provedbe projekta/programa sukladno ostvarenju proračunskih prihoda u 2020. godini.

# DOSTAVA IZVJEŠTAJA

Kontrolu provedbe ugovora o odobravanju financijskih sredstava za projekte/programe provodi Upravni odjel za gospodarstvo i poljoprivredu Županije temeljem izvješća o provedbi i kontrolom na licu mjesta.

Korisnici sredstava dužni su dostaviti izvješće o provedbi projekta/programa u roku od 30 dana od završetka projekta/programa ili zaključno do 31. siječnja 2021. godine za prethodnu godinu na propisanim obrascima.

Računi i ostali dokazi o plaćanju kojima se dokazuje namjensko korištenje dodijeljenih financijskih sredstava ne smiju se koristiti za pravdanje drugih potpora koje dodjeljuje Županija i ostali davatelji državnih potpora.

Korisnik financijskih sredstava dužan je dostaviti račune i izvode o plaćanju iz kojih je vidljivo da je korisnik sudjelovao u financiranju projekta/programa u iznosu navedenom u prijavi, da je sredstva utrošio namjenski, sukladno podnesenoj prijavi te foto dokumentaciju provedenog projekta/programa za koji su odobrena sredstva.

U slučaju nenamjenskog utroška sredstava korisnik je dužan vratiti sredstva Županiji i isti će biti isključeni iz dodjele financijskih sredstava sljedeće godine.

# OBVEZE KORISNIKA

Korisnici kojima je Županija temeljem ovog Javnog poziva isplatila financijska sredstva dužni su na materijalima vezanim uz provedeni projekt/program navesti da je projekt/program sufinanciran sredstvima Županije.

# OBVEZA POSTUPANJA SUKLADNO UPUTAMA ZA PRIJAVITELJE I TEKSTU JAVNOG POZIVA

Prijavitelji su u obvezi postupati sukladno tekstu Javnog poziva i ovim uputama.

Upute za prijavitelje, obrazci za prijavu, obrasci izvještaja i ostali obrasci dostupni su na službenim internetskim stranicama Županije [www.bpz.hr](http://www.bpz.hr) pod rubrikom Natječaji.

Prijava izrađena suprotno tekstu Javnog poziva i ovim uputama smatrat će se neprihvatljivom prijavom i kao takva će se odbiti.

KLASA: 402-07/20-01/02

URBROJ: 2178/1-04-20-3

Slavonski Brod, 24. veljače 2020.